ભાજપની છાવણી આ વખતે બિહારમાં સત્તા કબજે કરવા કૃતસંકલ્પ છે. ભાજપની પ્રચાર ઝુંબેશ બિહારમાં ઘણા સમય પહેલાં શરૂ થઈ ચૂકી છે. લગભગ એક મહિનાથી બિહારના તમામ ૨૪૩ મતવિસ્તારોમાં ૨૪૩ વીડિયો વાન જેને ભાજપે પરિવર્તન રથ એવું નામ આપ્યું છે એ પ્રત્યેક ગામોમાં ફરી રહ્યા છે. ભાજપને રાજ્યના એનડીએના સાથી પક્ષો રામવિલાસ પાસવાનના લોક જનશક્તિ પાર્ટી, ઉપેન્દ્ર કુશવાહાનો પક્ષ તેમજ જિતનરામ માંઝીના નવરચિત હિન્દુસ્તાન અવામ મોરચા (હમ) વચ્ચે બેઠકોની ફાળવણીના મુદ્દે કોઈ મોટી સમસ્યા સર્જાઈ નથી.